เลขาธิการ กกต. ระบุ การแบ่งเขตเลือกตั้ง มีหลายปัจจัย ไม่ใช่ยึดผลต่างประชากรเพียงอย่างเดียว ยืนยันยึดกฎหมายเป็นหลัก ไม่ได้คำนึงว่าพรรคการเมืองใดได้เปรียบเสียเปรียบ
พ.ต.อ.จรุงวิทย์ ภุมมา เลขาธิการ กกต. กล่าวถึงการเปิดรับคำร้องเกี่ยวกับการแบ่งเขตเลือกตั้ง ที่กำหนดถึงวันที่ 25 พ.ย.ว่า แม้ในวันที่ 24 และ 25 พ.ย.จะเป็นวันหยุดราชการ แต่สำนักงาน กกต.จังหวัดจะเปิดทำการเพื่อรับเรื่องร้องเรียนด้วย โดยในขณะนี้ยังสรุปไม่ได้ว่ามีคำร้องเข้ามาเท่าไหร่ แต่ไม่ว่าจะเป็นคำร้องจากประชาชน พรรคการเมือง คสช.หรือรัฐบาล จะสิ้นสุดในวันที่ 25 พ.ย.เหมือนกัน จากนั้นในวันที่ 26 - 30 พ.ย. กกต.จะพิจารณาแบ่งเขตเลือกตั้งให้แล้วเสร็จ
 


 ส่วนคำร้องของพรรคประชาธิปัตย์ ที่ขอให้เปลี่ยนแปลงการแบ่งเขตเลือกตั้งจังหวัดกาญจนบุรี จากเดิมที่ กกต.ใช้รูปแบบที่ 3 เป็นรูปแบบเดิม คือ รูปแบบที่ 2 เนื่องจากเห็นว่า ขัดรัฐธรรมนูญและพระราชบัญญัติประกอบรัฐธรรมนูญ ว่าด้วยการเลือกตั้ง ส.ส.ในเรื่องจำนวนราษฎรต้องใกล้เคียงกันนั้น พ.ต.อ.จรุงวิทย์ กล่าวว่า ได้รับคำร้องแล้ว โดย กกต.จะเป็นผู้พิจารณา ซึ่งปัจจัยในการแบ่งเขตเลือกตั้งตาม พระราชบัญญัติประกอบรัฐธรรมนูญ ว่าด้วยการเลือกตั้ง ส.ส.มาตรา 27 มีหลายประเด็น คือ อันดับแรกต้องยึดเรื่องอำเภอ เขตติดต่อกัน ถ้าต้องมีการแบ่งก็ต้องยึดเรื่องสภาพชุมชนเป็นอันดับต่อไป ไม่ใช่ว่าจะต้องยึดเฉพาะผลต่างของจำนวนประชากรเพียงอย่างเดียว ดังนั้นจึงขึ้นอยู่กับ กกต.จะพิจารณาและตัดสินใจ ว่าจะมีการเปลี่ยนแปลงตามที่มีการยื่นคำร้องมาหรือไม่ พร้อมกับยืนยันว่า การแบ่งเขตเลือกตั้งของ กกต.ที่ผ่านมาไม่ได้คำนึงถึงเรื่องความได้เปรียบ เสียเปรียบของพรรคการเมือง แต่พิจารณาตามหลักเกณฑ์ของกฎหมาย